Line Barfod (EL), 2005-05-19:
Jeg skal starte med at komme med konklusionen: Enhedslisten kan heller ikke støtte forslaget.
Vi mener ikke, at den kriminelle lavalder skal sættes ned, og at børn skal kunne straffes.
Så mener jeg, at det er vigtigt at understrege, som andre ordførere også har gjort, at vi i dag har nogle af de mest lovlydige unge nogen sinde i danmarkshistorien.
Det synes jeg især er vigtigt at understrege, fordi vi jo for nylig har set resultatet af Ringstedforsøget, der viser, at det har utrolig stor påvirkning på unge, hvad de tror andre unge gør.
Derfor er det også vigtigt, hvad vi som politikere tegner som billedet af ungdommen i Danmark.
Hvis vi er med til at tegne et billede af, at de fleste er kriminelle og drikker sig fulde og ryger osv., så påvirker det flere unge til at gøre det.
Derfor er det meget vigtigt, når vi fører en debat, at vi så husker at sige, at det er en meget lille del af ungdommen, vi taler om, at langt de fleste faktisk er utrolig lovlydige.
Når det så er sagt, vil jeg sige, at den lille gruppe, der er ude i alvorlige problemer, selvfølgelig er noget, vi skal tage meget alvorligt og klart gøre noget ved.
Først og fremmest skal vi forebygge, at nogen kommer ud i kriminalitet, og der er det jo besynderligt, at Dansk Folkeparti kommer med det her forslag og går så højt op i, at vi skal gøre noget, når man samtidig har været med til at stemme for regeringens nedskæringer på det forebyggende arbejde, især – som hr. Morten Bødskov har været inde på – hele det boligsociale arbejde, som har stor betydning i forhold til at forebygge, at unge kommer ud i kriminalitet.
Vi håber, at det er noget af det, vi på et tidspunkt kan være med til at genoprette, fordi det viser sig at have meget store, positive virkninger.
Så mener jeg, at noget af det, der er vigtigt, er, at man har en meget hurtig indsats og gør, hvad man overhovedet kan, for at unge kommer i forbindelse med systemet, som hr. Karsten Nonbo var inde på.
Jeg synes, det var nogle meget gribende eksempler og meget gode til at illustrere: Hvad er det, der har betydning for at forhindre, at de unge får en plet på straffeattesten?
For har de først fået den plet på straffeattesten, er det meget vanskeligere for dem at komme ud af kriminaliteten igen.
Det, at de med det samme bliver sat til f.eks. at rydde op efter deres hærværk i en udgravning, gør jo, at de så ikke bagefter kan komme og leve op til at have været kriminelle og have tilbragt natten i arresten eller andet.
Nej, det er ikke så sjovt at fortælle kammeraterne, at man er blevet sat til at rydde op efter sig selv.
Og der tror jeg, det er vigtigt, at det er den vej, vi prøver at se på først.
Det er jo det, der også lå i det forslag, vi fremsatte sidste år om konsekvens med virkning, hvor vi inspireret af det, vi hørte, da vi var i Canada med Retsudvalget, mente, at vi skal prøve at lave nogle forsøg rundtomkring i Danmark, hvor man netop går ind og tager fat i de unge med det samme, de har begået noget, og sætter dem til at rydde op efter sig, sige undskyld til ofrene, eller hvad det nu kan være, der er nødvendigt i den konkrete situation, i stedet for at de skal i gang med at komme igennem retssystemet og få en plet på straffeattesten.
En anden ting, som vi mener er væsentlig, er i højere grad at sikre konfliktråd og konfliktmægling, og derfor er det også så ærgerligt, at Dansk Folkeparti har nedlagt veto mod, at konfliktrådene kan udvides til hele landet, for vi tror, det har stor betydning ikke alene for ofrene, men også for de unge gerningsmænd, at de ser, at der faktisk er et menneske bag.
Det tror vi faktisk også kunne være med til at få nogle unge til at holde op med at begå indbrud eller andre former for kriminalitet, hvis de blev konfronteret med deres ofre.
Og derfor håber vi, at det på et tidspunkt kan lykkes at komme uden om Dansk Folkepartis veto og få konfliktråd flere steder i landet.
Så vi kan absolut ikke støtte de tanker, der ligger i Dansk Folkepartis forslag.